Document ID: 32002R2103

Κανονισμός (ΕΚ) αριθ. 2103/2002 της Επιτροπής
της 28ης Νοεμβρίου 2002
για την αναγνώριση των εργασιών ελέγχου της τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών, οι οποίοι διενεργούνται στην Νότια Αφρική πριν από την εισαγωγή στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 545/2002(2), και ιδίως το άρθρο 10,
Εκτιμώντας τα ακόλουθα:
(1) Το άρθρο 7 του κανονισμού (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών(3), όπως τροποποιήθηκε τελευταία από τον κανονισμό (ΕΚ) αριθ. 2590/2001(4), καθορίζει τους όρους για την αναγνώριση των εργασιών ελέγχου συμμόρφωσης που εκτελούνται από ορισμένες τρίτες χώρες, οι οποίες το ζητούν, πριν από την εισαγωγή στην Κοινότητα.
(2) Στις 11 Μαρτίου 2002, οι αρχές της Νότιας Αφρικής διαβίβασαν στην Επιτροπή αίτηση για την έγκριση των εργασιών ελέγχου που εκτελούνται από την Υπηρεσία Ελέγχου των Εξαγωγών Αλλοιώσιμων Προϊόντων (PPECB), υπό την ευθύνη του Υπουργείου Γεωργίας. Στην αίτηση αναφέρεται ότι αυτή η υπηρεσία διαθέτει το προσωπικό, εξοπλισμό και εγκαταστάσεις για την εκτέλεση αυτών των ελέγχων, ότι χρησιμοποιεί μεθόδους ισοδύναμες προς αυτές που αναφέρονται στο άρθρο 9 του κανονισμού (ΕΚ) αριθ. 1148/2001 και ότι τα νωπά οπωροκηπευτικά που εξάγονται από την Νότια Αφρική προς την Κοινότητα πρέπει να πληρούν προδιαγραφές ισοδύναμες προς τις κοινοτικές προδιαγραφές εμπορίας.
(3) Οι πληροφορίες που διαβιβάστηκαν από τα κράτη μέλη καθώς και αυτές που βρίσκονται στη διάθεση των υπηρεσιών της Επιτροπής δείχνουν ότι, κατά την περίοδο 1997 έως 2000, η συχνότητα μη συμμόρφωσης με τις προδιαγραφές εμπορίας από τις εισαγωγές νωπών οπωροκηπευτικών από την Νότια Αφρική ήταν πολύ χαμηλή.
(4) Αντιπρόσωποι των υπηρεσιών ελέγχου της Νότιας Αφρικής συμμετέχουν τακτικά σε διεθνείς δραστηριότητες για τον καθορισμό προδιαγραφών εμπορίας των οπωροκηπευτικών, στο πλαίσιο της ομάδας εργασίας τυποποίησης των αλλοιώσιμων προϊόντων και βελτίωσης της ποιότητας της Οικονομικής Επιτροπής για την Ευρώπη των Ηνωμένων Εθνών. Επιπλέον, η Νότια Αφρική συμμετέχει στο καθεστώς του Οργανισμού Οικονομικής Συνεργασίας και Ανάπτυξης (ΟΟΣΑ) για την εφαρμογή των διεθνών προτύπων στα οπωροκηπευτικά. Τέλος, επί ορισμένο αριθμό ετών, οι υπηρεσίες ελέγχου της Νότιας Αφρικής έχουν συμμετάσχει σε διάφορα σεμινάρια και δραστηριότητες κατάρτισης που διοργανώθηκαν από διάφορα κράτη μέλη.
(5) Πρέπει, συνεπώς, να αναγνωρισθούν οι έλεγχοι συμμόρφωσης που διενεργούνται από την Νότια Αφρική με ισχύ από την ημερομηνία εφαρμογής της διαδικασίας διοικητικής συνεργασίας που προβλέπεται στο άρθρο 7 παράγραφος 8 του κανονισμού (ΕΚ) αριθ. 1148/2001.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναγνωρίζονται, σύμφωνα με τους όρους που θεσπίζονται στο άρθρο 7 του κανονισμού (ΕΚ) αριθ. 1148/2001, οι έλεγχοι συμμόρφωσης με τις προδιαγραφές εμπορίας οι οποίες εφαρμόζονται στα νωπά οπωροκηπευτικά οι οποίοι διενεργούνται από την Νότια Αφρική πριν από την εισαγωγή στην Κοινότητα.
Άρθρο 2
Τα στοιχεία του επίσημου ανταποκριτή και των υπηρεσιών ελέγχου στην Νότια Αφρική που αναφέρονται στο άρθρο 7 παράγραφος 2 δεύτερο εδάφιο του κανονισμού (ΕΚ) αριθ. 1148/2001, αναφέρονται στο παράρτημα I του παρόντος κανονισμού.
Άρθρο 3
Τα πιστοποιητικά που προβλέπονται στο άρθρο 7 παράγραφος 3 δεύτερο εδάφιο του κανονισμού (ΕΚ) αριθ. 1148/2001 και τα οποία εκδίδονται μετά από τους ελέγχους που αναφέρονται στο άρθρο 1 του παρόντος κανονισμού πρέπει να συντάσσονται σε έντυπα σύμφωνα με το υπόδειγμα που παρέχεται στο παράρτημα II του παρόντος κανονισμού.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημερομηνία δημοσίευσης στη σειρά C της Επίσημης Εφημερίδας των Ευρωπαϊκών Κοινοτήτων της ανακοίνωσης που αναφέρεται στο άρθρο 7 παράγραφος 8 του κανονισμού (ΕΚ) αριθ. 1148/2001 σχετικά με την καθιέρωση της διοικητικής συνεργασίας μεταξύ της Κοινότητας και της Νότιας Αφρικής.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Νοεμβρίου 2002.

Labels: 3
17
18